קייטי קסידי

קת'רין אוולין אניטה "קייטי" קסידי (באנגלית: Katherine Evelyn Anita "Katie" Cassidy; נולדה ב-25 בנובמבר 1986) היא שחקנית אמריקאית. מוכרת בעיקר מתפקידיה השונים בטלוויזיה, ובין היתר גילמה את רובי (אנ') בסדרה "על טבעי" (2007–2008), את פטרישיה "טריש" וולינגטון בסדרת המסתורין "האי של הרפר" (2009), את אלה סימס בחידוש לדרמה "מלרוז פלייס" (2009–2010), את ג'ולייט שארפ (אנ') בסדרת הנעורים "אחת שיודעת" (2010–2012) ותפקידה הידוע ביותר הוא בתור הקנרית השחורה בסדרת הטלוויזיה "החץ" (2012–2020) של רשת The CW. עבור עבודה בקולנוע, היא קיבלת את תואר מלכת הצרחות (אנ') בשל השתתפותה במספר סרטי אימה וביניהם "כשזר מתקשר" (2006), "חג מולד שחור" (2006), "סיוט ברחוב אלם" (2010), ובסרטו של ג'ון ר. לאונטי "Wolves at the Door" ‏(2016) שם גילמה את שרון טייט. קסידי נולדה ב-25 בנובמבר 1986 בלוס אנג'לס, קליפורניה. היא בתם היחידה של השחקן והזמר דייוויד קסידי ושל דוגמנית האופנה שרי וויליאמס. סבה וסבתה של קסידי מצד אביה היו השחקנים ג'ק קסידי (אנ') ואוולין וורד (אנ') והיא אחייניתם של אליל העשרה ומפיק הטלוויזיה שון קסידי (אנ') והשחקנים פטריק קסידי (אנ') וריאן קסידי. לקסידי יש אח למחצה צעיר בשם בו, יליד 1991, מנישואיו השלישיים של אביה לסו שיפרין. יש לה גם שתי אחיות למחצה צעירות יותר, ג'נה וג'יימי, מנישואיה השניים של אמה לרופא ריצ'רד בנדון. קסידי נולדה ברומן מחוץ לנישואים, בזמן שאביה היה נשוי למריל טאנץ. לאחר שהוריה של קסידי סיימו את מערכת היחסים ביניהם, היא גדלה על ידי אמה ואביה החורג, ריצ'רד בנדון. בצעירותה הייתה קסידי בקבוצת המעודדות התחרותית של California Flyers. היא למדה בתיכון קלבסאס (אנ') בעיר קלבסאס (אנ'), קליפורניה. במהלך שהותה שם, היא חתמה על חוזה הקלטות, והוציאה קאבר לשיר "I Think I Love You", שהיה להיט המזוהה עם אביה הביולוגי כחלק מהפסקול של סדרה הטלוויזיה שלו "משפחת פרטרידג'" (אנ'). ב-2003 הופיעה קסידי לראשונה על מסך הטלוויזיה, באחד מפרקי סדרת הדרמה של רשת Lifetome‏ "המחלקה". היא המשיכה לבצע הופעות אורח בסדרות טלוויזיה, בין היתר ב-"תשתקו ותקשיבו" (אנ') ובסיטקום "הבחורה החדשה". בשנת 2005 הופיעה בארבעה פרקים בסדרה של רשת ‏WB "הרקיע השביעי", וכן באופרת הסבון של רשת UPN‏ "סקס, אהבה וסמים". באותה שנה השתתפה בווידאו קליפים לשירים "Just Lose It" של אמינם, ו"She's No You" של ג'סי מקרטני. ב-2006 הופיעה לראשונה על מסכי הקולנוע, כשגילמה את טיפני מדיסון בסרט "כשזר מתקשר". בפברואר אותה שנה לוהקה לתפקיד הראשי, קלי פרסלי, בסרט האימה "חג מולד שחור", חידוש לסרט בעל אותו שם משנת 1974, המתמקד בבחור מטורף שחוזר לבית ילדותו, שנהפך למעונות של סטודנטים, בערב חג המולד, והורג את כל בנות האחווה אחת אחרי השנייה. בכורת הסרט התרחשה ב-15 בדצמבר 2006, והוא זכה לביקורות שליליות עם הצלחה קופתית מתונה, כשצבר יותר מ-50 מיליון דולר ברחבי העולם. בהמשך הופיעה בתפקידי משנה בסרטים כמו "קליק", "חטופה" ו"Live!". ב-2007 הופיעה בעונה השלישית של סדרת הדרמה העל טבעית מבית The CW, "על טבעי", בה גילמה את דמותה של רובי, רוצחת שדים. בשנת 2009 כיכבה בתפקיד הראשי בסדרה "האי של הרפר" מבית רשת CBS, בה גילמה דמותה של פטרישיה "טריש" ולינגטון, כלה לעתיד. באותה שנה שיחקה קסידי את הדמות הראשית בסדרת הדרמה "מלרוז פלייס", חידוש לסדרה משנות ה-90 באותו שם. דמותה בסדרה הייתה אלה סימס, אשת יחסי ציבור המתגוררת במתחם דירות במערב הוליווד. קסידי זכתה לשבחים מהמבקרים על משחקה, ותוארה בין היתר כ"הדבר הטוב ביותר בסדרה החדשה" במגזין "ניו יורק". בשנת 2010 שיחקה קסידי בסרט האימה "סיוט ברחוב אלם", רימייק לסרט הקאלט "סיוט ברחוב אלם" (1984), בו גילמה את קריס פוואלס, תלמידת תיכון שנרצחת על ידי פרדי קרוגר. על תפקיד זה הייתה מועמדת לפרס בטקס "Teen Choice Award". באותה שנה שיחקה בעונה הרביעית של סדרת הנעורים "אחת שיודעת", בה גילמה את דמותה של ג'ולייט שארפ, סטודנטית באוניברסיטת קולומביה ששואפת להרוס את חייה של הדמות הראשית בסדרה, סרינה ואן דר וודסון. היא הופיעה ב-11 פרקים בעונה זו. בשנת 2011, שיחקה קסידי בסרט "מונטה קרלו". בשנת 2012 החלה להופיע בסדרת הטלוויזיה "החץ" של רשת The CW, המבוססת על הקומיקס "החץ הירוק", בה היא מגלמת את הדמות הנשית הראשית, לורל לאנס, הידועה גם כגיבורת העל הקנרית השחורה. ב-2015 התארחה בפרק בסדרה "הפלאש". בשנת 2014, שיחקה בתפקיד הראשי בסרט "הכתבנית", בו גילמה את סוקי, נערה צעירה בעלת הפרעת זהות דיסוציאטיבית. ב-2017 דיבבה ושיחקה בטכניקת לכידת תנועה במשחק הווידאו "hidden agenda" (אנ'). קסידי היא הדוברת של ארגון הצדקה "H.E.L.P. Malawi". בשנת 2016, קסידי החלה לצאת עם מתיו רוג'רס. בני הזוג הכריזו על אירוסיהם ב-5 ביוני 2017. קסידי ורוג'רס התחתנו ב-8 בדצמבר 2018. קסידי הגישה בקשה לגירושין ב-8 בינואר 2020, והגירושין נסגרו ב-22 במרץ 2021 והם התפרסמו ב-26 במרץ. מאז מרץ 2023, קסידי נמצא במערכת יחסים עם השחקן הקנדי סטיבן האוזר (אנ'). השניים נפגשו על הסט של הסרט "A Royal Christmas Crush" של ערוץ הולמרק. קייטי קסידי, ברשת החברתית פייסבוק קייטי קסידי, ברשת החברתית אקס (טוויטר) קייטי קסידי, ברשת החברתית אינסטגרם קייטי קסידי, במסד הנתונים הקולנועיים IMDb (באנגלית) קייטי קסידי, באתר "אידיבי", מאגר הידע העברי לקולנוע ישראלי ועולמי קייטי קסידי, באתר AllMovie (באנגלית) קייטי קסידי, באתר Rotten Tomatoes (באנגלית) קייטי קסידי, באתר Box Office Mojo (באנגלית) קייטי קסידי, באתר Metacritic (באנגלית) קייטי קסידי, במסד הנתונים הקולנועיים KinoPoisk (ברוסית) קייטי קסידי, באתר AllMusic (באנגלית) קייטי קסידי, באתר MusicBrainz (באנגלית) קייטי קסידי, באתר Discogs (באנגלית)